b'\n_START_ARTICLE_\nRauman raatihuone\n_START_SECTION_\nHistoria\n_START_PARAGRAPH_\nRauman keskiaikaisesta raatihuoneesta ei ole s\xc3\xa4ilynyt tietoja, mutta se on mahdollisesti sijainnut Pyh\xc3\xa4n Kolminaisuuden kirkon vieress\xc3\xa4. 1500-luvulla raatihuoneen arvellaan sijainneen kauppatorin laidalla nykyisen rakennuksen naapuritontilla. Tutkija Aina L\xc3\xa4hteenojan mukaan se tuhoutui vuoden 1640 kaupunkipalossa. Ensimm\xc3\xa4inen kirjallinen maininta on vuodelta 1647, jolloin suunniteltiin uutta 1650-luvun alussa valmistunutta raatihuonetta. Se kuitenkin tuhoutui kaupunkipalossa jo 1680, jonka j\xc3\xa4lkeen viereiselle tontille vuonna 1688 valmistunut puinen raatihuone palveli kaupunkia l\xc3\xa4hes 90 vuoden ajan. 1770-luvulle tultaessa se oli p\xc3\xa4\xc3\xa4ssyt niin huonoon kuntoon, ett\xc3\xa4 tilalle p\xc3\xa4\xc3\xa4tettiin rakentaa uusi kivirakenteinen raatihuone. Ty\xc3\xb6t aloitettiin 1775 ja rakennus valmistui vuotta my\xc3\xb6hemmin. Keltaisen maalipinnan uusi raatihuone sai seuraavana kes\xc3\xa4n\xc3\xa4 ja samalla tontin kadunpuoleisille reunoille rakennettiin harmaakiviaita. Nyky\xc3\xa4\xc3\xa4n aita on rapattu ja katettu tiilikatteella. Siihen liittyy my\xc3\xb6s tiilirakenteinen porttiholvi._NEWLINE_Raatihuoneen suunnittelusta vastasi Turun kaupunginarkkitehti Christian F. Schr\xc3\xb6der, jonka apuna toimi rakennust\xc3\xb6ist\xc3\xa4 vastannut turkulainen muurarimestari Johan Schytt. Heid\xc3\xa4n ohellaan alustavia luonnoksia olivat laatimassa my\xc3\xb6s kaupungin raatimiehet. Jyrk\xc3\xa4n katon ja kellotornin toteutukseen tarvittiin lis\xc3\xa4ksi kokeneita kirkonrakentajia. Katosta vastasi l\xc3\xa4heisen Lapin seurakunnan lukkari Job H\xc3\xb6ckert ja tornista rakennusmestari Anders Wahlberg. Puurakenteisen renessanssityylisen tornin muoto muistuttaa Wahlbergin rakentamia kirkkojen kellotapuleita. Raatihuoneen yl\xc3\xa4kerrassa sijaitsivat raastuvanoikeuden ja maistraatin tilat, joihin kuuluivat kaksi istuntosalia sek\xc3\xa4 yksi l\xc3\xa4mmitetty ja kaksi l\xc3\xa4mmitt\xc3\xa4m\xc3\xa4t\xc3\xb6nt\xc3\xa4 kamaria. Alakerrassa oli vahtihuone, kaksi putkaa sek\xc3\xa4 kauppapuoti kamareineen. Kellari valmistui vasta vuonna 1932, jolloin rakennuksen alle valmistui pannuhuone l\xc3\xa4mmitysj\xc3\xa4rjestelm\xc3\xa4n uusimisen yhteydess\xc3\xa4._NEWLINE_Vuodelta 1855 per\xc3\xa4isin olevassa palovakuutuskirjassa mainitaan raatihuoneen olevan katettu saksalaisilla kattotiilill\xc3\xa4 ja maalattu \xc3\xb6ljyv\xc3\xa4rill\xc3\xa4. Rautapellill\xc3\xa4 katetussa tornissa oli ly\xc3\xb6v\xc3\xa4 kello. Tontin etel\xc3\xa4rajalla oli vuonna 1852 valmistunut puurakenteinen ulkorakennus, joka 1890-luvulla korvattiin John Fredrik Lindegrenin suunnittelemalla puisella vaakahuoneella. Nykyinen ulkorakennus on 1930-luvulla valmistunut betonirakenteinen muuntajarakennus. Vuonna 1895 alakerran poliisikamarin tiloija laajennettiin kahdella uudella putkalla. Tuolloin alakerrassa toimi my\xc3\xb6s kaupungin rahatoimikamari. Raatihuonetta restauroitiin vuonna 1976, jolloin se palautettiin l\xc3\xa4helle alkuper\xc3\xa4ist\xc3\xa4 asuaan.\n_START_SECTION_\nMuseo\n_START_PARAGRAPH_\nVuonna 1891 perustettu Rauman museo siirtyi raatihuoneen tiloihin 1902. Aluksi k\xc3\xa4yt\xc3\xb6ss\xc3\xa4 oli vain rakennuksen yl\xc3\xa4kerta, mutta alakerrassa toimineen poliisilaitoksen muutettua 1930-luvulla, sai se k\xc3\xa4ytt\xc3\xb6\xc3\xb6ns\xc3\xa4 koko raatihuoneen. Museon yl\xc3\xa4kerrassa on nyky\xc3\xa4\xc3\xa4n kaupungin historiasta kertova n\xc3\xa4yttely ja alakerrassa puolestaan esitell\xc3\xa4\xc3\xa4n Rauman pitsinnypl\xc3\xa4yst\xc3\xa4. Rakennuksessa toimii my\xc3\xb6s museokauppa Kistupuad.'